



PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ,

DE DISCIPLINĂ ŞI IMUNITĂŢI
	
	Bucureşti,  27.03.2007
Nr. Pl. - x  154


         AVIZ

asupra propunerii legislative pentru modificarea şi completarea 
Legii nr.410 din 20 iunie 2002 pentru aprobarea Ordonanţei Guvernului nr.75/2001 privind organizarea şi funcţionarea cazierului fiscal


În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru modificarea şi completarea Legii nr.410 din 20 iunie 2002 pentru aprobarea Ordonanţei Guvernului nr.75/2001 privind organizarea şi funcţionarea cazierului fiscal, trimisă cu adresa nr. Pl. - x 154 din 19 martie 2007, înregistrată la nr. 31/291 din  19 martie 2007. 



Senatul, în calitate de primă cameră sesizată, a respins această iniţiativă legislativă, în şedinţa din 8 martie 2007.



Camera Deputaţilor este  Cameră decizională.

Potrivit prevederilor art. 61 din Regulamentul Camerei Deputaţilor, republicat, Comisia a dezbătut propunerea legislativă, mai sus menţionată, în şedinţa din 27 martie 2007.  
Membrii comisiei au examinat iniţiativa legislativă supusă avizării, expunerea de motive,  avizul favorabil, cu observaţii şi propuneri, al Consiliului Legislativ, transmis cu adresa nr. 1408/23.10.2006, precum şi punctul de vedere al Guvernului, transmis cu adresa nr. 3478 din 15.11.2006, prin care  nu susţine  această propunere legislativă.
În cadrul dezbaterilor, membrii Comisiei au subliniat că reglementări vizând instituirea unui cadru ce urmăreşte mai buna administrare a cazierului fiscal, au făcut obiectul proiectului de lege privind modificarea şi completarea Ordonanţei Guvernului nr. 75/2001 privind organizarea şi funcţionarea cazierului fiscal, republicată, (Plx. 839), adoptat de cele două Camere ale Parlamentului, aflat în prezent în procedura de promulgare. 
În urma dezbaterilor, Comisia a hotărât, cu unanimitate de voturi, avizarea negativă a propunerii legislative.
În raport de obiectul şi conţinutul său, iniţiativa legislativă face parte din categoria legilor ordinare. 

